మన బ్యాంకులు భద్రమేనా!
-  కొండలా పెేరుకుపోతున్న ఎన్‌పీఏలు
- వెలుగులోకి భారీ మోసాలు
- అంతకంతకు పెరుగుతోన్న ఎగవేత
- ఉద్దేశపూర్వక ఎగవేత కేసులు 8670
- 'రుణ మోసం' విలువ లక్ష కోట్ల పైమాటే!
- బ్యాంకుల మనుగడపై అనుమానాలు
- ఖాతాదారులకు 'నో క్యాష్‌' బోర్డులు
- సామాన్యల్లో పెరుగుతోన్న ఆందోళన..
నవతెలంగాణ, వాణిజ్య విభాగం: దేశ ఆర్థిక వ్యవస్థకు వెన్నెముకగా నిలుస్తూ వస్తున్న బ్యాంకింగ్‌ రంగంపై క్రమంగా నీలి మేఘాలు కమ్ముకుంటున్నాయి. ఒకప్పుడు సగటు భారతీయుడు తమ ఆర్థిక భద్రతకు బ్యాంకులు నిలువెత్తు నమ్మకమని భావించేవారు. బ్యాంకులో సొమ్ముంటే తమ ఇంట్లో ఉన్నదానికంటే కూడా భద్రమనే భావన ప్రజల్లో కనిపించేది. అక్కడ సొమ్ములుంటే తమ చేతులో డబ్బులున్నట్టే అన్నంత దీమాతో ప్రజలు ఉండేవారు. కానీ గత కొన్ని సంవత్సరాలుగా దేశీయ బ్యాంకింగ్‌ ముఖచిత్రం మారుతూ వస్తోంది. ఇటీవలి కాలంలో జరగుతున్న వరుస సంఘటనల నేపథ్యంలో దేశంలో బ్యాంకులపై నమ్మకం క్రమంగా సన్నగిల్లుతూ వస్తోంది. ఒకవైపు కొండలా పెరిగిపోతున్న నిరర్థక ఆస్తులు (ఎన్‌పీఏ), మొండి బాకీలకు తోడు ఇప్పుడు తాజాగా పంజాబ్‌ నేషనల్‌ బ్యాంక్‌ (పీఎన్‌బీ) స్కామ్‌ రూపంలో వెలుగులోకి వస్తున్న బడా మోసాలతో ప్రజలకు బ్యాంకులపై నమ్మకం సన్నగిల్లుతోంది. దీనికి తోడు పెద్దనోట్ల రద్దు నాటి నుంచి బ్యాంకులు వ్యవహరిస్తున్న తీరు ప్రజల్లో మరింత అసహనాన్ని నింపుతోంది. పెద్దనోట్ల రద్దు జరిగి దాదాపు 15 నెలలు కావస్తున్నా బ్యాంకు అధికారులు ఖాతాదారులు అడిగినంత డబ్బులు ఇచ్చేందుకు నిరాకరిస్తున్నారు. శాఖలో నగదు లేదని.. రోజువారి పరిమితి ఇంతేనంటూ.. ఖాతాదారులు బ్యాంకుల్లో దాచుకున్న తమ సొంత సొమ్మును తిరిగి విత్‌డ్రా చేసుకొనేందుకే నానా రూల్స్‌తో హింసిస్తున్నారు. దీంతో బ్యాంకులంటే ప్రజలు భయపడే పరిస్థితి కనిపిస్తోంది. మన దేశ బ్యాంకింగ్‌ రంగంలో అంతర్గతంగా ఏదో జరగుతోంది. ఈ నేపథ్యంలో వాస్తవం ఎప్పుడో భయటకు వచ్చి ఆర్థిక వ్యవస్థకే పెను ముప్పు వాటిల్లుతుందోనన్న అనుమానాలు వ్యక్తమవుతున్నాయి. 2008లో అమెరికాలోని కొన్ని బ్యాంకులు విఫలమవ్వడం మూలంగా అక్కడి ఆర్థిక వ్యవస్థ కేదేలైంది.. మాంద్యం పరిస్థితులు ఎదురయ్యాయి. ఇదే పరిస్థితి మన దేశంలోనూ పునరావృతం అవుతుందేమోనన్న అనుమానం సగటు భారతీయుడిలో కనిపిస్తోంది.
పీఎన్‌బీ మోసం మచ్చుక మాత్రమే..
పీఎన్‌బీలో వెలుగు చూసిన ఘరానా మోసం మాదిరిగానే రానున్న రోజుల్లో దేశీయ బ్యాంకింగ్‌ రంగంలో పలు బడా మోసాలు వెలుగు చూడొచ్చని బ్యాంకింగ్‌ రంగ విశ్లేషకులు చెబుతున్నారు. గడిచిన అయిదు సంవత్సరాల కాలంలో (గత మార్చి ముగింపు నాటికి) దేశంలో రుణ మోసాలకు పాల్పడిన కేసుల సంఖ్య దాదాపు 8,670 వరకు ఉంటుందని పెద్ద బ్యాంక్‌ రిజర్వ్‌ బ్యాంక్‌ ఆఫ్‌ ఇండియా (ఆర్‌బీఐ) తెలిపింది. ఈ ఎగవేతల మొత్తం దాదాపుగా రూ.61,260 కోట్ల (9.58 బిలియన్‌ డాలర్ల) వరకు ఉండొచ్చని పేర్కొంది. ఇప్పటికే దాదాపు బ్యాంకుల మొండి బాకీలు 149 బిలియన్‌ డాలర్లకు చేరిన నేపథ్యంలో.. కొత్త మోసాలు బ్యాంకింగ్‌ రంగానికి సరికొత్త సవాళ్లను విసురుతున్నాయి. 2012-13లో రూ.6,357 కోట్లుగా ఉన్న రుణ మోసాలు గత ఏడాదిలో మార్చి నాటికి దాదాపుగా రూ.17,634 కోట్లకు చేరుకున్నాయి. అయితే ఇందులో పీఎన్‌బీ పేరే లేకపోవడం విశేషం. రాయిటర్స్‌ సంస్థ ఈ విషయమై ఆర్‌బీఐకి పెట్టుకున్న సమాచార హక్కు చట్టం అర్జీకిగాను ఆర్‌బీఐ స్పందిస్తూ పై వివరాలను అందించింది. అయితే మొత్తం 20 ప్రభుత్వ రంగ బ్యాంకులకు రాయిటర్స్‌ అర్జీ పెట్టుకోగా కేవలం 15 బ్యాంకులు మాత్రమే రుణ మోసాల గణాంకాలను వెల్లడించాయి. రుణ ఎగవేతలు ఎక్కువగ ఉన్న బ్యాంకుల జాబితాలో పీఎన్‌బీ దాదాపు రూ.6,562 కోట్ల విలువైన 389 కేసులతో ఈ జాబితాలో ముందు నిలవగా.. ఆ తరువాత స్థానంలో బ్యాంక్‌ ఆఫ్‌ బరోడా రూ.4,473 కోట్ల విలువైన 389 కేసులతో రెండో స్థానంలోనూ.. రూ.4050 కోట్ల విలువైన 231 రుణ మోసాల కేసులతో బ్యాంక్‌ ఆఫ్‌ ఇండియా మూడో స్థానంలో ఉన్నట్టు రాయిటర్స్‌ తెలిపింది. దేశంలో అతిపెద్ద విత్త సంస్థ ఎస్‌బీఐలో ఇలాంటి కేసులు 1,069 వరుకు నమోదు అయ్యాయి. అయితే ఈ కేసుల ద్వారా బ్యాంకులకు జరిగిన నష్టం విలువ దాదాపు రూ.లక్ష కోట్లు అంతకు పైగానే ఉండే అవకాశం ఉందని బ్యాంకింగ్‌ రంగ నిపుణులు అభిప్రాయపడుతున్నారు.
మీ స్నేహితులకు రికమెండ్ చెయ్యండి